Կելխի շանտեկլեր

«Կելխի շանտեկլեր» (), ոսկերչական ձու, որը դարձավ Կելխի 7 զատկական ձվերից մեկը՝ պատրաստված Կարլ Ֆաբերժեի ընկերությունում ռուս արդյունաբերող Ալեքսանդր Կելխի համար։ Այն ստեղծվել է 1904 թվականին։ Ոսկերչական ձուն Ալեքսանդր Կելխը Զատկի տոնին նվիրել է կնոջը՝ Վարվառա Կելխին։

Այսօր «Կելխի շանտեկլեր» ձուն պահպանվում և ցուցադրվում է Ֆաբերժեի թանգարանում (Նարիշկինների և Շուվալովների պալատ, Սանկտ Պետերբուրգ, Ռուսաստան) և պատկանում է Վիկտոր Վեկսելբերգի ֆոնդին։

Դիզայն 
«Կելխի շանտեկլեր» «Շանտեկլեր» ( - աքաղաղ) ոսկերչական ձու-ժամացույցը պատրաստել է Ֆաբերժեի ընկերության ոսկերիչ Միխայիլ Պերխինը։ Այն գրեթե ամբողջությամբ պատճենում է «Աքաղաղ» կայսերական ձուն և «Ռոտշիլդյան» ձուն։ Երկար ժամանակ կարծում էին, որ այն կայսերական ձու է։

Ձուն պատրաստված է դեղին, կանաչ և կարմիր ոսկուց։ Զարդարված է ադամանդներով, թափանցիկ բաց երկնագույն էմալով, արծաթով, մարգարտե եզրազարդով։ Ձվի վրա տեղադրված է ժամացույց։ Սպիտակ  թվացույցի շրջանակը մարգարիտներով է երիզված։

Անակնկալ 
«Կելխի շանտեկլեր» ոսկերչական ձվի գագաթը պսակված է վարդագույն ոսկով պատրաստված ցանցկեն կափարիչով։ Դրա տակ էլ տեղադրված է անակնկալը։ Այն իրենից ներկայացնում է մեխանիկական էմալապատ ոսկյա աքաղաղ՝ զարդարված ադամանդներով։ Յուրաքանչյուր նոր ժամի բացվում է ծակոտկեն կափարիչը և դուրս է գալիս աքաղաղը։ Այն թափահարում է թևերը, բացում ու փակում կտուցը և երգում է։

Պատմություն 
«Կելխի շանտեկլեր» ոսկերչական ձու-ժամացույցը պատրաստվել է Ֆաբերժեի ընկերությունում՝ 1904 թվականին։ Ալեքսանդր Կելխը ձուն կնոջը՝ Վարվառա Կելխին է նվիրել նույն թվականի Զատկի տոնին։

1920 թվականին ձուն ձեռք է բերում Փարիզի «A La Vieile Russie» պատկերասրահը։ 1928 թվականին այն ձեռք է բերում ամերիկացի մի գնորդ։

1949 թվականից պատկանել է Մորիս Սանդոզին (Շվեյցարիա)։ 1958 թվականին այն գնում է Նյու Յորքի «A La Vieile Russie» թանգարանը։ 1966 թվականից Ֆորբսի հավաքածու մասն էր կազմում։

2004 թվականին Նյու Յորքի Սոթբիս աճուրդի տանից Վիկտոր Վեկսելբերգը գնում է ձուն և վերադարձնում հայրենիքին։

Տես նաև 
 Ֆաբերժեի ձվեր

Ծանոթագրություններ

Արտաքին հղումներ 
 Details about the Kelch Chanticleer egg - The Link of Times foundation

Ոսկերչություն
Ռուսաստանի պատմություն
Վեկսելբերգի հավաքածու
1904 աշխատություններ
Ֆաբերժեի ձվեր
Ֆաբերժե